Broj: 711-I-744-P-165/22-02-21

Zagreb, 9. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.4. i 5., Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Zajedničkog odvjetničkog ureda Lovro Zovko i Antonija Šimunković,** za davanjem očitovanja Povjerenstva,na 163. sjednici održanoj dana 09. ožujka 2022.g. daje sljedeće

**OČITOVANJE**

**Sukladno odredbama ZSSI-a dodatak osnovnoj plaći od 0,5% za svaku navršenu godinu radnog staža članu uprave koji je obveznik ZSSI-a ne smatra se primitkom dodatne naknade za poslove obnašanja javne dužnosti, već predstavlja čimbenik koji se uzima u obzir prilikom izračuna plaće, na koji navedeni obveznici imaju pravo ukoliko je to propisano zakonom ili drugim aktom kojim su njihova materijalna prava regulirana.**

Obrazloženje

Zahtjev za davanjem očitovanja Povjerenstva podnijeli su odvjetnici iz Zajedničkog odvjetničkog ureda Lovro Zovko i Antonija Šimunković. U Povjerenstvu zahtjev je zaprimljen 28. veljače 2022. pod poslovnim brojem 711-U-3336-P-165/22-01-1, povodom kojeg se vodi predmet broj P-165/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositelji navode da je člankom 7. stavkom 1. točkom d. Zakona o sprječavanju sukoba interesa propisano da je obveznicima Zakona zabranjeno primiti dodatnu naknadu za poslove obnašanja javnih dužnosti. Iz Smjernice Povjerenstva za odlučivanje o sukobu interesa od 31.01.2022. godine, broj: 711-I-134-R-34/22-01-17 proizlazi da sukladno članku 7. točki d. Zakona obveznici koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i si., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

U odnosu na navedeno, podnositelji traže tumačenje predmetne odredbe Zakona i Smjernice, odnosno smatra li se dodatak osnovnoj plaći od 0,5% za svaku navršenu godinu radnog staža članu uprave (inače propisan za radnike društva kolektivnim ugovorom) dodatnom naknadom iz članka 7. stavka 1. točke d. Zakona, a čiji primitak je zabranjen.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS/11-a.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Podnositelji u zahtjevu ne navode izričito na kojeg člana uprave se odnosi njihovo pitanje smatra li se dodatak osnovnoj plaći od 0,5% za svaku navršenu godinu radnog staža članu uprave dodatnom naknadom iz članka 7. stavka 1. točke d. Zakona, a čiji primitak je zabranjen.

Člankom 3. stavkom 1. podstavkom 39. propisano je da su obveznici ZSSI-a predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska dok su kao obveznici u podstavku 40. navedeni predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Osim naprijed navedenih obveznika, sukladno članku 3. stavku 1. podstavcima 41., i 46. do 48. obveznici ZSSI-a su i predsjednik i članovi uprave Hrvatske banke za obnovu i razvitak, predsjednik i članovi uprave Financijske agencije, predsjednik i članovi uprave Hrvatske agencije za malo gospodarstvo, inovacije i investicije kao i predsjednik i članovi uprave Jadrolinije.

Stoga obveznici iz članka 3. podstavka 39., 40., 41., i 46. do 48., ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, jer se radi o zabranjenoj dodatnoj naknadi.

Nadalje, nije suprotno odredbama ZSSI-a da obveznici prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te mogu koristiti službeno vozilo, mobitel i računalo, jer navedeni primici predstavljaju troškove koji su povezani s obnašanjem javne dužnosti ili se radi o različitim oblicima potpora i pomoćima koje se isplaćuju jednokratno te ukoliko nastupe izvanredne okolnosti koje su povod za isplatu pa je stoga njihov primitak dopušten, s obzirom da se ne radi o primicima dodatne naknade za poslove obnašanja javne dužnosti.

Jednako tako povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti, budući da se radi o jednom od čimbenika koji se uzima u obzir prilikom izračuna plaće te stoga obveznici iz članka 3. ZSSI-a imaju pravo na takvo povećanje, ukoliko je to propisano zakonom ili drugim aktom kojim su regulirana njihova materijalna prava.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana